**Používanie a rozpoznávanie environmentálnej značky EU Ecolabel**

 **je na vzostupe**

Európska komisia pri príležitosti **Svetového dňa environmentálnej značky,** ktorý sa každoročne oslavuje **12. októbra,** zverejňuje nové štatistiky o environmentálnej značke EU Ecolabel. Štatistiky ukazujú, že EU Ecolabel – oficiálna dobrovoľná environmentálna značka Európskej únie – sa rozrastá v počte na takmer **90 000 certifikovaných výrobkov a služieb** v 25 rôznych skupinách produktov, ktoré sú dostupné na európskom trhu. Ikonický EU Ecolabel kvet je v popredí na rôznych výrobkoch a službách a ich zoznam stále rastie. Napríklad turistické ubytovacie zariadenia, vedúca skupina produktov v počte udelených licencií: za posledných 6 mesiacov bolo udelených 76 nových licencií EU Ecolabel (nárast o 15 %), čím sa celkový počet ubytovaní s označením EU Ecolabel zvýšil na 620!

Značku EU Ecolabel môžete nájsť na viac ako 35 000 vnútorných a vonkajších náterových farbách a lakoch, 20 000 papierových výrobkoch, takmer 12 000 detergentoch, viac ako 9 000 textíliách, viac ako 2 000 nábytkárskych výrobkoch, 750 kozmetických výrobkoch a 200 interiérových upratovacích službách. Všetky tieto a ďalšie najnovšie fakty nájdete na [facts and figures are available](https://environment.ec.europa.eu/topics/circular-economy/eu-ecolabel-home/business/ecolabel-facts-and-figures_en)a na webstránke [EU Ecolabel website](https://environment.ec.europa.eu/topics/circular-economy/eu-ecolabel-home/business/ecolabel-facts-and-figures_en).

Okrem toho, nový  [Flash Eurobarometer 535](https://europa.eu/eurobarometer/surveys/detail/3072) ukazuje, že povedomie a dôvera občanov v environmentálnu značku EU Ecolabel sa zvyšuje. Prieskum na základe odpovedí viac ako 25 000 občanov z 27 členských štátov EÚ ukazuje, že:

* 38 % občanov EÚ rozpoznáva logo EU Ecolabel, čo predstavuje nárast o 11 % oproti roku 2017,
* 73 % občanov uvádza, že pri rozhodovaní o kúpe je vplyv na životné prostredie „veľmi dôležitý“ alebo „skôr dôležitý“,
* 38 % občanov uvádza, že „niekedy“ alebo „často“ nakupujú produkty s označením EU Ecolabel,
* 60 % uvádza, že si zakúpili produkty špeciálne kvôli ich nižšiemu vplyvu na životné prostredie,
* 56 % občanov verí, že značka EU Ecolabel zaručuje environmentálnu dokonalosť,
* 69 % verí, že všetky produkty spĺňajú prísne environmentálne kritériá.

Správa taktiež zdôrazňuje preferencie spotrebiteľov pri nákupe produktov so značkou EU Ecolabel: medzi najčastejšie nakupované výrobky a služby so značkou EU Ecolabel patria detergenty (23 %), papier (23 %), absorpčné hygienické výrobky (22 %) a kozmetické výrobky (21 %). Spotrebitelia obvykle nakupujú tieto produkty so značkou Ecolabel v supermarketoch (66 %), bioobchodoch (24 %) alebo online (24 %).

Svetový deň environmentálnej značky nie je len oslavou dôveryhodných environmentálnych značiek v rôznych krajinách, ale je taktiež pripomienkou toho, že spotrebitelia a účastníci trhu, ktorí si vyberajú a propagujú výrobky a služby s environmentálnou značkou, zohrávajú kľúčovú úlohu pri prechode na zelené, čisté a obehové hospodárstvo.